Den manglende sommer synes at have givet selv granvoksne mænd sommerkuller på en lidt anden måde. Nintendos aktiekurs er røget godt i vejret, efter lanceringen af Pokemon GO og, selvom spillet ikke officielt er ude i Danmark endnu, har lanceringen af spillet i den grad givet genlyd i branchen.

Pokemon GO er officielt først øremærket til at indtage Danmark i næste måned (soft launch på Android og iOS USA, Australien og New Zealand indtil videre), men det har ikke forhindret danskerne i at gå amok med at fange Pokemons i tide og utide.

Wall Street Journal mener dog nu, at Nintendo vil trykke på aftrækkeren lidt før og udsende spillet også her i Europa før weekenden rammer (refereret af MCV).

Selv ikke de ellers normalt ganske hårdkogte Daily Rush’ere synes at have undsluppet plagen. Du kan allerede nu finde en dedikeret Pokemon GO tråd i vores forum.

Mere populært end Tinder og næsten også Twitter på Android

På Android har Pokemon Go allerede overhalet Tinder og selv Twitters popularitet trues nu. Vi tror det gerne. Med den fart spillet har på i disse dage, er der formodentlig flere villige Pokemons end singler – selv i de danske gader.

Er du allerede gået i gang med at fange Pokemons eller har du – indtil videre – modstået fristelsen?